**Ενδεικτικές απαντήσεις του προσομοιωτικού διαγωνίσματος**

**στη Γλώσσα-Λογοτεχνία**

β΄ τετράμηνο 2025

θΕΜΑ Α

Η υπογεννητικότητα οφείλεται κυρίως στην έντονη αστικοποίηση της σύγχρονης μεταβιομηχανικής κοινωνίας, την εξύψωση της κοινωνικής θέσης της γυναίκας και τη χρήση μεθόδων αντισύλληψης, την έμφαση στην ενίσχυση του εισοδήματος και πρόταξη της εργασίας στο αξιακό σύστημα των σύγχρονων οικογενειών**·** συμβάλλει και η στενότητα του αστικού χώρου. Επιπλέον η επέκταση του προσδόκιμου ζωής καθώς και η αύξηση των μονογονεϊκών οικογενειών και μείωση πολυτέκνων καταδεικνύουν τον προσανατολισμό του θεσμού. Στην Ελλάδα, εμφανέστερα, η αποστασιοποίηση του Κράτους Πρόνοιας από την εκπαίδευση και επαγγελματική αποκατάσταση των νέων, επιβαρύνει την Οικογένεια.

**86 λέξεις**

**ΘΕΜΑ Β**

α λάθος / β σωστό / γ λάθος / δ λάθος / ε σωστό.

**ΘΕΜΑ Β2α**

Στην τρίτη παράγραφο του κειμένου 2 διαπιστώνουμε ότι πρόθεση της συγγραφέως είναι να καταγράψει με συγκεκριμένα δεδομένα τα κυριότερα αίτια της υπογεννητικότητας. Αυτό φαίνεται από τη φράση «Σημαντικός παράγοντας … σε μεταβιομηχανική», τη θεματική, δηλαδή, περίοδο καθώς και από το σύνολο των νοημάτων τα οποία πραγματεύεται η συγγραφέας στην παράγραφο αυτή: όλα αφορούν το πού οφείλεται η υπογεννητικότητα. Στην προσπάθειά της αυτή, η συγγραφέας αξιοποιεί *πρώτον* τη σύγκριση-αντίθεση με το να αντιπαραθέτει τα γνωρίσματα των παραδοσιακών αγροτικών κοινωνιών, που ευνοούσαν τη γεννητικότητα με αυτά των σύγχρονων αστικών μεταβιομηχανικών κοινωνιών που την περιορίζουν αισθητά («Στις παραδοσιακές αγροτικές κοινωνίες … μειώνουν τη γεννητικότητα») καθώς και από τη χρήση των διαρθρωτικών λέξεων «ενώ αντίθετα» που διαφοροποιούν τους δύο τύπους κοινωνιών. *Επιπλέον*, τόσο στο τμήμα αυτό της σύγκρισης-αντίθεσης όσο και στις δύο τελευταίες περιόδους λόγου που το ακολουθούν διαφαίνονται «αίτια» σημαντικά (έλλειψη ζωτικού χώρου, αύξηση γονεϊκού εισοδήματος), τα οποία έχουν ως «αποτέλεσμα» - όπως δηλώνεται - την υπογεννητικότητα.

**ΘΕΜΑ Β2β**

Η συντάκτρια του άρθρου επιλέγει να παρουσιάσει τις απόψεις της σε γ΄ρηματικό πρόσωπο για δύο κυρίως λόγους. *Πρώτον* το κείμενο είναι επιστημονικό άρθρο και επομένως από τη φύση του επιδιώκει να καταγράψει πραγματικά δεδομένα και να τα ερμηνεύσει χωρίς να παρεμβάλλονται προσωπικά σχόλια και εικασίες εκ μέρους του γράφοντος. Το γ΄ρηματικό πρόσωπο εξυπηρετεί πολύ αυτό τον απρόσωπο χαρακτήρα και, κατά το δυνατόν, αντικειμενικότερο ενός επιστημονικού κειμένου. *Δεύτερον* το γ΄ρηματικό πρόσωπο αποδίδει τα δεδομένα ως αλήθειες αδιαμφισβήτητες, στηρίζεται κυρίως στη χρήση της λογικής γλώσσας αλλά και αποδίδει με αμεσότητα τα επιστημονικά ζητούμενα, πράγμα το οποίο ενισχύει προφανώς το ήθος του πομπού που γράφει τα συγκεκριμένα στοιχεία.

**ΘΕΜΑ Β3α**

Στην πρώτη παράγραφο του κειμένου 1, ο δοκιμιογράφος αποτυπώνει την εικόνα της οικογένειας του παρελθόντος, μέσα στην οποία η παρουσία της γυναίκας, σε σχέση με την προσωπική της αξιοπρέπεια και τον δυναμισμό της, φαίνεται πολύ ισχνή και αναιμική. Η γυναίκα είναι υποταγμένη στον άντρα, έχει πλήθος υποχρεώσεων να εκτελέσει και βέβαια διστάζει να μιλήσει ακόμη και όταν βλέπει παρατράγουδα σε σχέση με τη συμπεριφορά του συζύγου της απέναντι στα παιδιά. Στην τρίτη παράγραφο του κειμένου 2, παρατηρούμε ότι η υφή των μεταβιομηχανικών κοινωνιών μεταμορφώνει τη θέση της γυναίκας: τής επιτρέπει να βγει στη ζωή και να γίνει κυριολεκτικά κυρία του εαυτού της και να προσδιορίσει αυτά που η ίδια επιθυμεί ως προσωπικές τις προσδοκίες. Συγκρίνοντας την τοποθέτηση που υπάρχει στο δοκίμιο (σε σχέση με τη γυναίκα της παλιάς εποχής) με την αντίστοιχη θέση που παίρνει το επιστημονικό άρθρο (σε σχέση με τη σύγχρονη γυναίκα) διαπιστώνουμε ότι τα δύο κείμενα συνομιλούν άμεσα, *καθιστώντας πρόδηλη τη διαφορά* ανάμεσα στην τότε και την τωρινή εποχή.

**ΘΕΜΑ Β3β**

1α, 2β, 3β, 4δ

**ΘΕΜΑ Γ**

Στο απόσπασμα από το μυθιστόρημα της Περλ Μπακ, «Η μάνα», βλέπουμε τα χαρακτηριστικά και τον τρόπο συμπεριφοράς μιας μητέρας σε αγροτική οικογένεια της Κίνας των αρχών του εικοστού αιώνα, η οποία έχει κυριολεκτικά αφιερώσει τη ζωή της στη δούλεψη της οικογένειάς της, την υποταγή σε κάποιες υπερβολικές επιθυμίες του συζύγου της καθώς και στη φροντίδα της ηλικιωμένης μητέρας της, με την οποία συγκατοικούν. Το κείμενο αρχίζει με ένα υπαινικτικό αφηγηματικό σχόλιο με αλληγορικό νόημα / ρητορική ερώτηση από τη μεριά της αφηγήτριας **ΚΔ1** («Έχει καμιά διαφορά … για μια μάνα;»), με το οποίο δηλώνεται η μονότονη καθημερινότητα της ηρωίδας-μάνας του κειμένου. Ο φόρτος εργασίας που πέφτει επάνω της απεικονίζεται ανάγλυφα με ασύνδετα σχήματα λόγου και καλά δομημένο υποτακτικό λόγο, γλωσσικές επιλογές οι οποίες ορίζουν μια ευθύγραμμη αλλά πληθωρική αφήγηση από την πρώτη κιόλας παράγραφο **ΚΔ2** («άνοιξε την πόρτα … μέσα στο μαντρί» / ασύνδετο σχήμα) – όσο πληθωρική σε υποχρεώσεις είναι και η ημέρα της μάνας. Τέλος, με έναν εσωτερικό μονόλογο ο οποίος κρύβει όλη της την έγνοια για το μικρό της παιδί **ΚΔ3** («Δεν πρέπει λοιπόν να ξεχάσω … σ’ ένα μικρό δρομάκι») η μάνα εκμυστηρεύεται εις εαυτόν (αλλά και στον αναγνώστη) την αγωνία για την τύχη του κοριτσιού της που έχει ασθενικά μάτια αλλά και την επιθυμία της να κινητοποιήσει τον σύζυγο και πατέρα του παιδιού να φροντίσει για την υγεία του παιδιού τους.

Μια τέτοια μάνα στη σύγχρονη ελληνική κοινωνία θα μπορούσε να έχει θέση από την άποψη ότι οι οικογενειακοί δεσμοί παραμένουν ισχυροί στη συνείδηση των Ελλήνων ακόμη και σήμερα, πράγμα που σημαίνει ότι η μάνα συνεχίζει να θεωρεί το ρόλο της μέσα στην οικογένεια ιδιαίτερα σημαντικό απέναντι σε όλους και έτσι επωμίζεται πολλές ευθύνες. Από την άλλη βέβαια πλευρά, η σύγχρονη γυναίκα πιθανότατα αναγκάζεται πολλές φορές να χαλαρώσει τη γονεϊκή της στάση ως μάνα απέναντι στα παιδιά της, στη σύγχρονη ελληνική οικογένεια, όχι γιατί δεν τα αγαπά αλλά γιατί επιθυμεί να ανταποκριθεί σε πολλούς και δύσκολους ρόλους αλλά και να προστατεύσει την ατομικότητά της για να αισθάνεται ευτυχής, κάτι που είναι πολύ συμβατό με τη σύγχρονη κοινωνική πραγματικότητα και τη θέση της γυναίκας μέσα σ’ αυτήν.

► Δεν πρόλαβα να συμμαζέψω την απάντηση αλλά και σκόπιμα την έγραψα μεγάλη.

**ΘΕΜΑ Δ**

Βασικές οδηγίες:

1. Η επιστολή πρέπει να έχει προσφώνηση και αποφώνηση με τόνο τυπικό γιατί απευθύνεται προς την Υπουργό Οικογένειας και Κοινωνικής Συνοχής.
2. Ως μαθητές είναι σκόπιμο να υιοθετήσετε 2 ρόλους: πρώτον το ρόλο των πολιτών οι οποίοι συναισθάνονται την κρισιμότητα του προβλήματος της υπογεννητικότητας και απευθύνονται στην υπουργό με συγκεκριμένα αιτήματα και δεύτερον το ρόλο των ενεργών πολιτών οι οποίοι δεν ζητούν μόνο πράγματα αλλά είναι έτοιμοι και οι ίδιοι να προσφέρουν αναλαμβάνοντας ποικίλες δράσεις προκειμένου να υποστηρίξουν τον οικογενειακό θεσμό.
3. Τα δοθέντα κείμενα εξυπηρετούν την άντληση υλικού: το δεύτερο κείμενο δίνει πολλές ιδέες σχετικά με το τι πρέπει να αιτηθείτε ως πολίτες από την υπουργό για να δοθεί γραμμή περιορισμού της υπογεννητικότητας ενώ το πρώτο κείμενο προσφέρει πολλές καλές ιδέες για την αξία της οικογένειας, τις οποίες και είναι σκόπιμο να ενσωματώσετε στις προτάσεις που θα διατυπώσετε για τις σχετικές δράσεις.
4. Ενδεικτικά παραθέτουμε τα κατωτέρω:

**Για το α΄ ζητούμενο (ΑΙΤΗΜΑΤΑ)**

Α1)Χρηματική ενίσχυση των νοικοκυριών με ποικίλους τρόπους – παροχή χρημάτων και σε εργαζόμενους και σε συνταξιούχους, η παρουσία τους είναι αλληλένδετη, ειδικά μετά την κρίση!

Α2)Ενίσχυση του συστήματος υγείας με προνοιακά υγειονομικά μέτρα υπέρ ανδρών και γυναικών που δυσκολεύονται να τεκνοποιήσουν.

Α3)Ενίσχυση της αποκέντρωσης προκειμένου να αναζωογονηθεί η ζωή στην επαρχία και μέσα από την καλύτερη ποιότητα ζωής, που παρέχει, σε σύγκριση με τα ασφυκτικά αστικά κέντρα, τα νέα ζευγάρια να αποκτήσουν και πάλι το κέφι για τεκνοποίηση.

Α4)Εκπαιδευτική και επαγγελματική υποστήριξη ειδικά στους νέους ώστε να μην αναγκάζονται να διαφεύγουν στο εξωτερικό και να διάγουν περιπετειώδη γενικά βίο…

**Για το β΄ζητούμενο (ΔΡΑΣΕΙΣ ΜΑΘΗΤΩΝ-ΕΝΕΡΓΩΝ ΠΟΛΙΤΩΝ)**

Β1)Διοργάνωση ημερίδας με τη στήριξη του τοπικού δήμου καθώς και του συλλόγου γονέων και κηδεμόνων του σχολείου προκειμένου να γίνει ευρεία συζήτηση σχετικά με το δημογραφικό πρόβλημα της χώρας και τον ρόλο της οικογένειας στην υπέρβασή του.

Β2)Πρόσκληση ειδικών επιστημόνων από το χώρο της ψυχολογίας και της ψυχιατρικής προκειμένου να συζητηθεί εκ νέου ο ρόλος της οικογένειας στην ανατροφή των εφήβων και την προετοιμασία τους για την έξοδο στην ενήλικη ζωή.

Β3)Διοργάνωση καλλιτεχνικής εκδήλωσης με προβολή ταινίας ή με τέλεση συναυλίας, η οποία θα αναδεικνύει τη σπουδαιότητα της οικογένειας και θα συνοδεύεται από καταβολή μικρού χρηματικού ποσού (εισιτηρίου), κύριο μέρος του οποίου μπορεί να διατεθεί υπέρ ικανού αριθμού άπορων οικογενειών – οι οποίες, πιθανότατα, είναι γνωστές στην τοπική ενορία.

**ΤΙ ΕΡΙΞΕ ΤΟ COPILOT**

**Οι μαθητές μπορούν να αναδείξουν την αξία της οικογένειας ως θεμελιώδους κυττάρου της κοινωνίας μέσα από διάφορες δράσεις που προάγουν τη συνειδητοποίηση, την αλληλεγγύη και την κοινωνική ευθύνη. Ορισμένες ιδέες περιλαμβάνουν:**

* **Δημιουργία ενημερωτικών εκστρατειών: Παρουσιάσεις, αφίσες ή βίντεο που αναδεικνύουν τη σημασία της οικογένειας και την επίδρασή της στην κοινωνική συνοχή.**
* **Οργάνωση συζητήσεων και ημερίδων: Διεξαγωγή ανοιχτών διαλόγων με ειδικούς, γονείς και εκπαιδευτικούς σχετικά με τον ρόλο της οικογένειας στην ανάπτυξη των ατόμων και της κοινωνίας.**
* **Εθελοντικές δράσεις: Υποστήριξη οικογενειών που αντιμετωπίζουν δυσκολίες μέσω πρωτοβουλιών όπως συλλογή τροφίμων, ρούχων ή σχολικών ειδών.**
* **Δημιουργία θεατρικών και λογοτεχνικών έργων: Παραστάσεις ή συγγραφή ιστοριών που αναδεικνύουν τη σημασία της οικογενειακής αλληλεγγύης και της αγάπης.**
* **Ανάπτυξη σχολικών προγραμμάτων: Ενσωμάτωση μαθημάτων ή δραστηριοτήτων που καλλιεργούν τον σεβασμό, την επικοινωνία και τη συνεργασία μεταξύ των μαθητών και των οικογενειών τους.**
* **Χρήση κοινωνικών δικτύων: Δημιουργία διαδικτυακής εκστρατείας για την προώθηση θετικών μηνυμάτων και ιστοριών που αναδεικνύουν τον ρόλο της οικογένειας στην κοινωνία.**
* **Συμμετοχή σε κοινωνικές πρωτοβουλίες: Στήριξη δράσεων από ΜΚΟ ή τοπικές κοινότητες που προάγουν την οικογενειακή ευημερία και δικαιώματα.**

**Αυτές οι δράσεις βοηθούν τους μαθητές να κατανοήσουν την αξία της οικογένειας και να ενισχύσουν τον ρόλο τους ως ενεργοί πολίτες.**